Šahdulova grobnica
Šahdulova grobnica je monumentalna grobnica u pakistanskom gradu Gudžratu posvećena sufijskom svecu Šahduli, koji je u njoj sahranjen. Grobnica se nalazi oko 0,5 km istočno od historijskog centra grada prema rijeci Čenabu. Karakteristična je po svojoj zelenoj kupoli i najveća je u gradu. Šahdula, sufijski svetac porijeklom iz Sialkota živio je na prijelazu iz 16. u 17. vijek i poslije smrti bio je sahranjen u Gudžratu. Ondje se bavio dobrotvornim radom, učenjem, savjetovanjem i gradnjom mostova, džamija i karavansaraja, što je kumovalo rapidnom rastu grada. Najznačajnija njegova ostavština je osnivanje sirotišta za djecu s mikrocefalijom, koje je primalo nove pacijente sve do 1969. Zbog fizičkog izgleda lokalno stanovništvo naziva ih čuhama ili ljudima-miševima (pandž. ਚੂਹਾ, urdu: چوہا, čūhā: miš; štakor) i uz njih se vežu razne historijske i urbane legende. Prema starim legendama, neplodne žene odlazile bi u Gudžrat na hodočašće i tražile od Šahdule da moli za njih, nakon čega bi prvorođenčad bila djeca-miševi koju bi ostavljali u sirotištu. Kasnije, tokom 20. vijeka pojavile su se špekulacije da se u sirotištu zdravoj djeci na glavu stavljaju metalne ili glinene obloge i namjerno ih se deformira, kako bi kasnije ostvarivali veću samilost prilikom ulične prošnje. Takva teorija temelji se na etnografski ovjerenoj, ali anakronističkoj praksi iz 12. vijeka, a koristila ju je britanska kolonijalna vlast s ciljem suzbijanja utjecaja sufizma u regiji. Međutim, u novije vrijeme takvo nešto nikad nije dokazano, ali se bez obzira i u 21. vijeku nastavlja širiti masovnim medijima. U stvarnosti, pacijenti u sirotištu boluju od mikrocefalije, bolesti kojom je zahvaćeno  populacije Pakistana. Drugi britanski mit, također korišten sa svrhom Šahdulove diskreditacije, glasi da je mistik prihvaćao pacijente s isključivom namjerom njihovog izrabljivanja i koristoljublja.

Reference 

Mauzoleji u Pakistanu